**Om at være ”tante” på en lejr hos Balle FDF**

Hvad er en tante?

En tante er en person m/k, som er praktisk hjælper på en lejr, primært med opgaver i køkkenet, men det kan også være andre praktiske opgaver såsom at sætte plaster på eller hvad der ellers opstår af småopgaver. En tante er også en omsorgsperson, som kan give et barn en lille pause, rense et sår eller hælde en kop kaffe op til en træt leder.

Hvorfor have tanter med?

Tanternes indsats gør, at lederne kan være koncentrerede om børnene hele dagen, uden at skulle have fokus på praktiske.

Skal børnene ikke hjælpe til?

Børnene kan have tjanser, dvs. praktiske opgaver. Dette er som regel afrydning og opvask, rengøring, brændehugning osv.

Hvorfor er du tante?

Nogle tanter er tidligere FDF ledere, som ikke helt kan slippe tanken om at skulle på sommerlejr. Andre er forældre, som har lyst til at opleve en sommerlejr indefra. Nogle forældre tager med som tanter, fordi deres barn ikke tør tage af sted selv, eller fordi der er en historik med hjemve.

Dit barn og dig:

Uanset om dit barn lider af hjemve eller ej, er der nogle vigtige retningslinjer for jeres samvær på lejren, som vi vil bede jer om at overholde. Det er så vidt muligt kun de tanter/ledere med puttetjans, som siger godnat til børnene, når de er/går i seng i sovesalene og derfor bør man ikke udelukkende gå op til sit eget barn for at sige godnat. Grunden til dette er, at det for de andre børn kan udløse hjemve, at et andet barn har sin mor eller far ved hånden. Hvis dit barn beder dig om hjælp, så find barnets puttetante i stedet, som tager sig af små og store problemer og putter alle. Du kan ikke forvente at sove sammen med dit barn.

Hvis dit barn søger dig unødvendigt(fx i køkkenet), så bed en leder om hjælp, hvis du ikke selv kan sende barnet videre. Hvis du gerne vil sidde sammen med dit barn, f.eks. i siestaen eller til lejrbålet om aftenen, så er det helt OK, men sørg for at sidde sammen med andre jævnaldrene børn, så du ikke trækker barnet ud af fællesskabet, men tager del i dette. Er du usikker på din rolle, så snak gerne med dit barns leder om det. Målet er at dit barn opnår tryghed ved at være på lejr uden hjælp fra dig, men med den viden og tryghed om, at du er i nærheden.

Organisering:

Køkkenet ledes som regel af en erfaren tante, som har kendskab til madplan, indkøb osv. Sammen tilrettelægger I hvem der løser hvilke opgaver, hvem der skal tidligt op og sørge for morgenmad, og hvem der gør klar til natmad og ledermøde. Du skal regne med at der er opgaver det meste af dagen. Hvis der er flere tanter end der er behov for, forbeholder vi os ret til at prioritere tanter som kan deltage på hele lejren for at sikre kontinuitet.

Ledermøde:

Lederne mødes som regel om aftenen efter puttetid, for at snakke dagen i gennem og gennemgå næste dags program, og for at hygge sig sammen. Tanterne er velkomne til disse møder.

Tanter skal have løst vores samværdspolitik, før de kan deltage på lejr hos Balle FDF.

Balle FDF, 2019